»Ihr liebi Stern, Liecht us der andre Heimet,
Ihr liebi Stern, i wott, i wär bi euch!«
Und chlip und chlap! – was witt und was bigehrsch?
Husch ruuscht's mit Flügelschlag im Lindewipfel
Und stöhn zwei Engel vormer, gschlachti Burscht,
In blauem Häs, mit Sterneblueme g'chrönt,
Und sage: »So denn! b'sinn di nümme lang,
De muesch mit eus! hesch's just nit selber g'seit:
Ihr liebi Stern, i wott, i wär' bi euch?
Hüt isch Walpurgisnacht: Was ein do wünscht,
– E Sunntigschind, e landverfahr'ne Schüeler,
Flugs g'schicht's. – Huppla! mer fliegen eben ufe,
Uf wele witt?...'s batt nüt, de muesch jez mit!« –
»He! sagi, dunderschieß! 's isch eigetli
So scharf nit g'meint ... mueß denn gly g'floge sy?
Me würd doch au no öppis rede dörfe?
I ha scho viel erlebt, scho mengerlei
Fuhrwerch probiert und bi in menger Wis'
Dur d'Welt scho g'rutscht, doch vo men Engelpaar
Verarretiert und sternwärts transportiert:
Sell nie!... He nu, es isch mer ei tue z'letscht
Und mueß denn g'floge sy, se denk i wohl:
Mer wend zuem Morgestern ! der isch der liebscht
Von alle mir in Gottes Himmelsgarte,
's het mi scho lang e Sehnsucht nochem plogt.«
Und chlip und chlap! – was witt und was bigehrsch?
Ein Engel faßt mi links, der ander rechts:
Eis, zwei und drei!... und husch, so goht's in d'Luft,
Und uf und furt!... Bim Strohl! en Isebahn,
E Luftballon, e Telegrafedroht
's isch all's e Schneckepost, wemme's vergliicht
Mit so'me Engelfliegwerch d'Milchstroß ufe.
Jo, uf und furt ... Chuum luegi wieder nidsi
Schint scho mi Chiemsee numme ne silbrig Pünktli
Und bal schrumpft d'Erde zuere Chugle z'semme,
Wird chli as wie der Mond und wird noch chliner
Und schwebt, e winzig Sternli, fern im Luft,
Bischeidener als menge Her uf ihr.
Und wieder no' re Wil do funklet scho
Zue euse Füeße fremdes schönes Land
Mit Berg und Tal ... und: »Ufgluegt!« seit mi G'leitsma,
»Der Morgenstern!«... und sänftlig sinkt der Flug
Und mini Sohle gschpüere wieder Bode.
»De Morgestern!« rueft au der ander Engel,
As wie' ne Konduktör, wemme d'Station het,
Und Othem schöpfi: »Helfis Gott, so sagi,
Es trümlet mer im Chopf und vor den Auge,
Lönd mi e weng verschnuufe, daß i au
Schön Dank cha sage ... Uff! deis heißt e Schnellzug!« –
»O b'hüetis!« lacht der Engel, »chuum e g'mischte!
Meinsch, d'wiegsch so liicht as wie ne Seifeblösli?
E Güeterzug isch's gsy, und no e schwere!
Jetz gang und schau di um. Mer müen no witers.«